Document ID: 31987R2161

*****
ΚΑΝΟΝΙΣΜΟΣ (ΕΟΚ) αριθ. 2161/87 ΤΗΣ ΕΠΙΤΡΟΠΗΣ
της 22ας Ιουλίου 1987
που καθορίζει, για την περίοδο εμπορίας 1987/88, την ελάχιστη τιμή που καταβάλλεται στους παραγωγούς για μη μεταποιημένες σουλτανίνες και κορινθιακές σταφίδες, καθώς και το ποσό της ενίσχυσης στην παραγωγή για τις σουλτανίνες και τις κορινθιακές σταφίδες
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας,
τον κανονισμό (ΕΟΚ) αριθ. 426/86 του Συμβουλίου της 24ης Φεβρουαρίου 1986 για την κοινή οργάνωση αγοράς στον τομέα των μεταποιημένων οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1928/87 (2), και ιδίως το άρθρο 4 παράγραφος 4 και το άρθρο 5 παράγραφος 5,
Εκτιμώντας:
ότι ο κανονισμός (ΕΟΚ) αριθ. 1277/84 του Συμβουλίου της 8ης Μαΐου 1984 για τον καθορισμό των γενικών κανόνων του καθεστώτος ενισχύσεως στην παραγωγή στον τομέα των μεταποιημένων οπωροκηπευτικών (3) περιλαμβάνει διατάξεις σχετικά με τις μεθόδους καθορισμού της ενίσχυσης στην παραγωγή·
ότι, σύμφωνα με το άρθρο 4 παράγραφος 1 του κανονισμού (ΕΟΚ) αριθ. 426/86, η ελάχιστη τιμή που καταβάλλεται στους παραγωγούς καθορίζεται με βάση, πρώτον, την ελάχιστη τιμή που ίσχυσε κατά την προηγούμενη περίοδο εμπορίας, δεύτερον, την εξέλιξη των τιμών βάσης στον τομέα των οπωροκηπευτικών και, τρίτον, την ανάγκη να εξασφαλισθεί η ομαλή εμπορία των νωπών προϊόντων που προορίζονται για διάφορες χρήσεις·
ότι το άρθρο 5 του κανονισμού (ΕΟΚ) αριθ. 426/86 ορίζει τα κριτήρια για τον καθορισμό του ποσού της ενίσχυσης στην παραγωγή · ότι πρέπει να λαμβάνεται, ιδίως, υπόψη το ύψος της ενίσχυσης που καθορίστηκε για την προηγούμενη περίοδο εμπορίας, αναπροσαρμοσμένο ώστε να ληφθεί υπόψη η εξέλιξη της ελάχιστης τιμής που πρέπει να καταβάλλεται στους παραγωγούς, η τιμή των τρίτων χωρών και, κατά περίπτωση, η εξέλιξη του κόστους μεταποίησης υπολογιζόμενη κατ' αποκοπή· ότι, όσον αφορά τις σταφίδες, καθορίζεται ελάχιστη τιμή κατά την εισαγωγή σύμφωνα με το άρθρο 9 του εν λόγω κανονισμού· ότι η τιμή των τρίτων χωρών πρέπει να αντικατασταθεί από την τιμή αυτή·
ότι το άρθρο 4 παράγραφος 2 του κανονισμού (ΕΟΚ) αριθ. 426/86 προβλέπει ότι η ελάχιστη τιμή που καταβάλλεται στους παραγωγούς για μη μεταποιημένες σουλτανίνες και κορινθιακές σταφίδες αυξάνεται κάθε μήνα κατά τη διάρκεια ορισμένης περιόδου του έτους εμπορίας, κατά ποσό που αντιστοιχεί στα έξοδα αποθεματοποίησης· ότι, κατά τον καθορισμό του ποσού αυτού, πρέπει να λαμβάνονται υπόψη τα έξοδα αποθεματοποίησης τεχνικού χαρακτήρα και οι τόκοι·
ότι το άρθρο 1 παράγραφος 2 του κανονισμού (ΕΟΚ) αριθ. 461/86 του Συμβουλίου της 25ης Φεβρουαρίου 1986 για τη θέσπιση, λόγω της προσχώρησης της Ισπανίας και της Πορτογαλίας, των κανόνων του καθεστώτος ενίσχυσης στην παραγωγή όσον αφορά τα μεταποιημένα οπωροκηπευτικά (4) προβλέπει ότι, στην περίπτωση που δεν έχει καθοριστεί ελάχιστη τιμή για την πρώτη ύλη πριν από την πρώτη προσέγγιση των τιμών, τα τελικά προϊόντα που λαμβάνονται από αυτή την πρώτη ύλη δεν λαμβάνουν ενίσχυση στην παραγωγή· ότι, κατά συνέπεια, δεν χορηγείται ενίσχυση στην παραγωγή κατά τη διάρκεια της μεταβατικής περιόδου για μεταποιημένες σουλτανίνες και κορινθιακές σταφίδες που λαμβάνονται από μη μεταποιημένες σταφίδες που καλλιεργούνται στην Ισπανία και στην Πορτογαλία·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Μεταποιημένων Προϊόντων με βάση τα Οπωροκηπευτικά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για την περίοδο εμπορίας 1987/88:
α) η ελάχιστη τιμή που αναφέρεται στο άρθρο 4 του κανονισμού (ΕΟΚ) αριθ. 426/86, η οποία καταβάλλεται στους παραγωγούς για τις μη μεταποιημένες σουλτανίνες της κατηγορίας 4, και
β) η ενίσχυση στην παραγωγή που αναφέρεται στο άρθρο 5 του εν λόγω κανονισμού για τις μεταποιημένες σουλτανίνες της κατηγορίας 4,
καθορίζονται στο παράρτημα.
Άρθρο 2
Για την περίοδο εμπορίας 1987/88, το ποσό κατά το οποίο αυξάνεται η ελάχιστη τιμή για μη μεταποιημένες σταφίδες, την πρώτη ημέρα κάθε μήνα και για την περίοδο από 1ης Νοεμβρίου έως 1ης Αυγούστου, καθορίζεται σε 1,566 ECU ανά 100 χιλιόγραμμα καθαρού βάρους σουλτανίνων της κατηγορίας 4.
Για τις άλλες κατηγορίες σουλτανίνων και για τις κορινθιακές σταφίδες, το ποσό πολλαπλασιάζεται με τον συντελεστή που εφαρμόζεται στην ελάχιστη τιμή που αναφέρεται στο παράρτημα Ι του κανονισμού (ΕΟΚ) αριθ. 2347/84 της Επιτροπής (5).
Άρθρο 3
Δεν χορηγείται ενίσχυση στην παραγωγή για μεταποιημένες σουλτανίνες και κορινθιακές σταφίδες, που λαμβάνονται από σουλτανίνες και κορινθιακές σταφίδες που καλλιεργούνται στην Ισπανία ή στην Πορτογαλία.
Άρθρο 4
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Ιουλίου 1987.

Labels: 2
17
19